《枫岭》
清代·李霨

枫岭与梨岭，南北相拱揖。石脉固潜通，蟠峙各独立。

林木互纠纷，乱峰森𧥄𧥄。其巅判闽浙，风土隔邦邑。

跻崖俯绝谷，转道仅微级。凌空危桥滑，束涧鸣溜急。

负担尽游估，攀缘如蚁集。伤哉营微利，走险讵夙习。

下见稻畦人，惊客举蓑笠。驰骛违所性，邅回增忧色。

作者简介：（1625—1684）清直隶高阳人，字景霱，别字台书，号坦园，又号据梧居士。顺治三年进士。十五年，任秘书院大学士，历东阁、弘文院、保和殿，前后凡二十七年，为顺治、康熙二帝所倚重。参与平定三藩机密，力赞施琅在台湾设官镇守之议。卒谥文勤。有《心远堂诗集》等。